**Magyar irodalom**

**7. évfolyam**

**2020.április 20-24.**

**Az egész heti feladatot kapjátok!**

**Határidő: 2020. április 28.**

1. Kezdjük a munkafüzeti feladat megoldásával, ami a házi feladat volt. Legyetek szívesek ellenőrizni a munkafüzetetekben a megoldásotokat!

Arany János: Szondi két apródja

Munkafüzet 60. oldal 1. feladat

(kiegészítendő szavak)

műfaja **történelmi ballada**

3-4. versszak: **Ali és egyik szolgájának párbeszéde (a basa a dicsőségét akarja Szondi apródjaival éltetni).**

**A páratlan versszakokban** az apródok beszélik el a vár ostromát.

5-19. versszak: Az apródok a **múltat** idézik meg, ez az egyik szólam.

**A páros versszakok** a török követ szövege.

A török a **jelenről,** ez a második szólam.

Költői kifejezőeszközök: **ellentét, hasonlat, felsorolás, metafora, felkiáltás, ismétlés.**

Verselése: **időmértékes.**

Uralkodó verslába**: anapesztus.**

Rímképlete: **keresztrím.**

2. Ezen a héten kettő Arany- művet tanulunk. A két mű verselemzését egymás mellé tettem, hátha ez segíti a feldolgozást. Jelöltem azt is, hol találod meg az irodalom tankönyvben.

Jegyzeteket készíts a füzetbe, önállóan, a lényeget írd le a verselemzésekből.

|  |  |
| --- | --- |
| **Epilógus** | **Letészem a lantot** |
| tankönyv: 105. oldal | tankönyv: 109. oldal |
| meghallgathatod: <https://www.youtube.com/watch?v=8ycdf3QGFto> | meghallgathatod: <https://www.youtube.com/watch?v=YnU9Tu9GOXU> |
| Nézz utána azoknak a szavaknak, amelyeket nem értesz! (Segít a tankönyv lábjegyzete is!) | Nézz utána azoknak a szavaknak, amelyeket nem értesz! (Segít a tankönyv lábjegyzete is!) |
| pl.: omnibusz, hetyke, baktató, lócsiszár, kevély, métely, kétely | pl.: reves, palást, lantos, gerjelem, babér, szemfedél, törzsök |
| címmagyarázat: Az „epilógus” szó utóhangot, utószót jelent. Az Őszikék utolsó, lezáró darabja. Arany nemcsak a ciklus zárásának szánta, hanem az egész életét summázó költeménynek. (1877) | címmagyarázat: A lant a költői hivatás jelképe. A "Letészem a lantot”kijelentés a költészettől való búcsút fejezi ki: nem írok több verset, nem dalolok a jövőben. (1850) |
| keletkezési körülmények: A Gyulai Páltól kapott „kapcsos könyv”- be írta, a Margit- sziget tölgyfái alatt. Öregkori lírai költeményeinek, az Őszikéknek a záró darabja. | keletkezési körülmények: Az 1848/49-es szabadságharc leverése után keletkezett Nagyszalontán. Arany elveszítette lakását, jegyzői állását. A legnagyobb bánatot barátja, Petőfi elvesztése jelentette a számára. Ezért érzi úgy, hogy felhagy az írással. |
| szerkezete: 3 szerkezeti részre bontható.  I. 1-5. vszk.: a múltat idézi az országúton való utazás metaforája. A korabeli közlekedési eszközökön való utazás és a gyalogmenet az életben megélt eseményekre utalnak. Nyugodt, derűs leírása, de felszín mögött ott feszülnek az indulatok is (bevert sárral, kevély, cifra)  II. 6-10. vszk.: a jelen bemutatása, de minden a múltban gyökerezik. Elégedetlenkedés váltja a derűs hangulatot. Ő, aki soha nem áhítozott kitüntetésekre, és mégis megkapta őket, örökké kételkedik, hogy valóban megérdemli-e a hírnevet, a dicsőséget, az elismeréseket?  III. 11-15. vszk.: az a jövő, amiről a múltban álmodozott, de soha nem valósult meg. Az öregkori betegségek, a közelgő halál már megakadályozza a költőt, hogy élete végén végre azzal foglalkozzon, amivel szeretne. | szerkezete: 3 szerkezeti részre bontható.  I. 1. vszk: a költő (a lírai én) megfogalmazza a jelenben az elhatározását.(„Letészem a lantot. Nyugodjék. /Tőlem ne várjon senki dalt./Nem az vagyok, ki voltam egykor,/Belőlem a jobb rész kihalt.”  II. 2-6. vszk: az elején értékgazdag múlt, a reformkor megelevenítése. A 3. versszak Petőfiről szól. A 6. vszk, már a jelenre utal, ezzel a 2. szerkezei részen belül ellentétben van két rész.  (A 2-5. versszak és a 6. versszak.)  Két idősík keveredik, a múlt és a jelen.  Lásd a tankönyv 110. oldalán lévő sárga színű táblázatot!  III. : 7. vszk: a költő megismétli elhatározását, döntése végleges, nem ír több verset. |
| verselése: ütemhangsúlyos, felező nyolcas  rímelése: páros rímű | verselése: időmértékes, uralkodó verslába a jambus,  versszakai nyolcsorosak, az első 4 sorát félrímben, a második 4 sorát keresztrímben írta Arany. |
| időszembesítő és létösszegző költemény, műfaja elégia | az elégiákra jellemző lemondó, fájdalmas hang keveredik az ódákra jellemző fennkölt megszólalással, ezért a műfaj elnevezése elégikoóda |

3. Ha túlvagy a verseken és az elemzéseken, akkor jöjjön a házi feladat!

|  |  |
| --- | --- |
| Munkafüzet 61. oldal 1, 2. | Munkafüzet 64. oldal 1. |

4. A következő alkalommal megkapod a munkafüzet megoldásait, és ha valamiben nem vagy biztos, megtudod, a jó megoldást írtad-e be. (Úgy, mint most.)

A következő héten összefoglalásra (gyakorlásra) és témazáróra készülj, Redmenta feladatlapra, a téma Arany János.

Visszaküldeni ezen a héten csak a szülői igazolást kell.

Határidő: 2020.04.28., kedd

Jó munkát kívánunk! Ibi néni, Zsuzsa néni